DOI: 10.14457/tu.the.2015.973
title: ทัศนคติของประชาชนต่อการบังคับใช้กฎหมายจราจรของเจ้าหน้าที่ตำรวจจราจร สถานีตำรวจนครบาลประเวศ

description: การศึกษาเรื่อง “ทัศนคติของประชาชนต่อการบังคับใช้กฎหมายจราจรของเจ้าหน้าที่ตำรวจจราจร สถานีตำรวจนครบาลประเวศ” มีวัตถุประสงค์เพื่อต้องการทราบทัศนคติและข้อเสนอแนะของประชาชนต่อการบังคับใช้กฎหมายจราจรของเจ้าหน้าที่ตำรวจจราจร สถานีตำรวจนครบาลประเวศ เป็นการศึกษาวิจัย เชิงปริมาณ โดยมีเครื่องมือที่ใช้ในการศึกษาครั้งนี้ คือ แบบสอบถาม และเก็บข้อมูลจากกลุ่มตัวอย่าง คือ ผู้ขับขี่ยานพาหนะ ผ่านไปมาในเขตพื้นที่รับผิดชอบของสถานีตำรวจนครบาลประเวศ และถูกเจ้าหน้าที่ตำรวจจราจร สถานีตำรวจนครบาลประเวศบังคับใช้กฎหมาย ในช่วงเดือน เมษายน-พฤษภาคม 2559 จำนวน 331 คน และวิเคราะห์ข้อมูลด้วยค่าสถิติ คือ ค่าความถี่ ค่าร้อยละ ค่าเฉลี่ย และค่าเบี่ยงเบนมาตรฐาน สรุปผลการศึกษาได้ดังนี้        กลุ่มตัวอย่างส่วนใหญ่เป็นเพศชาย มีจำนวน 287 คน คิดเป็นร้อยละ 86.71 มีอายุ 15-30 ปี จำนวน 127 คน คิดเป็นร้อยละ 38.37 มีระดับการศึกษาอยู่ในระดับมัธยมศึกษาหรือเทียบเท่า จำนวน 114 คน  คิดเป็นร้อยละ 34.44 ส่วนใหญ่มีอาชีพเป็นนักเรียน/นักศึกษา จำนวน 112 คน คิดเป็นร้อยละ 33.84 มีรายได้ต่อเดือน 15,001-30,000 บาท  จำนวน 89 คน  คิดเป็นร้อยละ 26.89 ส่วนใหญ่ มีความถี่ในการขับขี่มากกว่าสัปดาห์ละ 5 วัน จำนวน 185 คน คิดเป็นร้อยละ 55.89 และมีช่วงเวลาในการขับขี่เป็นประจำตามปกติ คือ ทั้งกลางวันและกลางคืน จำนวน 163 คน คิดเป็นร้อยละ 49.24 กลุ่มตัวอย่าง ส่วนใหญ่ใช้รถจักรยานยนต์เป็นยานพาหนะในการขับขี่ จำนวน 182 คน คิดเป็นร้อยละ 54.98 และ มีวัตถุประสงค์ในการขับขี่เพื่อเดินทางส่วนตัว  จำนวน 245 คน  คิดเป็นร้อยละ 74.02 มีประสบการณ์ถูกบังคับใช้กฎหมายมากที่สุดคือ ถูกเรียกตรวจ จำนวน 297 คน คิดเป็นร้อยละ 31.56 และมีข้อหาที่ถูกบังคับใช้กฎหมายมากที่สุด คือ ผู้ขับขี่รถจักรยานยนต์ไม่สวมหมวกนิรภัย มีจำนวน 92 คน คิดเป็นร้อยละ 27.79 ผลการศึกษาทัศนคติของประชาชนต่อการบังคับใช้กฎหมายจราจรของเจ้าหน้าที่ตำรวจจราจร สถานีตำรวจนครบาลประเวศ ในภาพรวมพบว่า มีทัศนคติอยู่ในระดับไม่แน่ใจ โดยด้านที่มีทัศนคติอยู่ในระดับเห็นด้วย คือ ด้านความรวดเร็วในการบังคับใช้กฎหมาย มีค่าเฉลี่ย   = 3.55 รองลงมามีทัศนคติอยู่ในระดับไม่แน่ใจ คือ ด้านความเหมาะสมในการกำหนดจำนวนค่าปรับ  มีค่าเฉลี่ย   = 3.16 และ ด้านความแน่นอนในการบังคับใช้กฎหมาย มีค่าเฉลี่ย   = 3.00 และด้านสุดท้ายที่มีทัศนคติอยู่ในระดับไม่เห็นด้วย คือ ด้านลักษณะของกฎหมายจราจร โดยมีค่าเฉลี่ย   = 2.57          ข้อเสนอแนะจากการศึกษา คือ 1) จะต้องพิจารณาปรับปรุงแก้ไขกฎหมายจราจร ในประเด็นสำคัญคือ การปรับลดขอบเขตการใช้ดุลยพินิจของเจ้าหน้าที่ตำรวจจราจรให้คงเหลือไว้เท่าที่จำเป็น ตลอดจนปรับปรุงแก้ไขกฎหมายจราจรให้มีความทันสมัย สอดคล้องกับสภาพสังคมและสภาพการจราจรในปัจจุบัน รวมทั้งยกเลิกมาตรการต่าง ๆ ที่ล้าหลังและไม่เกิดประโยชน์ที่จะนำมาใช้  2) สำนักงานตำรวจแห่งชาติจะต้องมีมาตรการในการควบคุมไม่ให้มีการละเว้นไม่บังคับใช้กฎหมายกับผู้ขับขี่ที่เป็นเจ้าหน้าที่ตำรวจเอง และจะต้องดำเนินการลงโทษอย่างหนักกับเจ้าหน้าที่ตำรวจจราจรที่รับสินบน และในขณะเดียวกันก็จะต้องดำเนินคดีกับประชาชนที่เสนอสินบนให้กับเจ้าหน้าที่ตำรวจไปพร้อม ๆ กันด้วย  3) ควรเพิ่มเจ้าหน้าที่เปรียบเทียบปรับให้เพียงพอและให้จัดเจ้าหน้าที่เปรียบเทียบปรับไปปฏิบัติหน้าที่ ณ สถานที่ที่มีการกวดขันจับกุม ประกอบกับควรมีการพัฒนาระบบการชำระค่าปรับและระบบฐานข้อมูลเกี่ยวกับการกระทำผิดของผู้ขับขี่ให้มีความทันสมัย โดยนำเอาเทคโนโลยีสมัยใหม่เข้ามาช่วย เพื่อให้เกิดความสะดวกรวดเร็วต่อประชาชนมากที่สุด  4) ให้เจ้าหน้าที่ตำรวจจราจรลดจำนวนค่าปรับลง ให้สอดคล้องกับสถานีอื่น ๆ อีกทั้ง ควรมีการเปลี่ยนแปลงหลักเกณฑ์การตอบแทนการปฏิบัติหน้าที่ของเจ้าหน้าที่ตำรวจจราจร จากเดิมที่เป็นลักษณะเงินส่วนแบ่งจากค่าปรับรายบุคคล ไปเป็นในรูปแบบของกองทุนหรืองบประมาณส่วนกลาง เพื่อให้สามารถนำไปพัฒนาการบังคับใช้กฎหมายจราจรในภาพรวมได้ นอกจากนี้ยังจำเป็นจะต้องฝึกอบรมเจ้าหน้าที่ตำรวจจราจรให้มีความรู้ ความเข้าใจว่า การสั่งให้ผู้ขับขี่เสียค่าปรับนั้น ถือเป็นคำสั่งทางปกครองแบบหนึ่ง ซึ่งจะต้องเปิดโอกาสให้คู่กรณีโต้แย้งหรือแสดงเหตุผลตามหลักกฎหมายปกครอง ซึ่งหากมีการสั่งปรับไปโดยไม่มีการหยุดรับฟังเหตุผลตามสมควรก่อนแล้วนั้น อาจทำให้เจ้าหน้าที่ตำรวจจราจรถูกร้องเรียนทางปกครองได้ ดังนั้น เจ้าหน้าที่ตำรวจจราจรจึงจำเป็นจะต้องหยุดรับฟังเหตุผลความจำเป็นของประชาชนให้มากขึ้น เพื่อจะได้ทำให้เจ้าหน้าที่ตำรวจเกิดความเข้าใจอย่างถ่องแท้ว่าเพราะเหตุใดประชาชนผู้ขับขี่ถึงทำผิดกฎหมายจราจร